M. Sabolová, poslankyňa: (2008-11-27):
Slovenská vláda schválila na rok 2009 sumu 227 miliónov korún, čo je skutočne veľmi nízky, nízky nárast. Myslím si, že v prepočte na to, akým spôsobom by sme sa mali podieľať, je to len kozmetická úprava. Nie je problém v hospodárskej kríze, ako sa snažíme dnes všetko zakryť krízou, ale je tu skôr problém v politickej vôli vyčleniť na túto pomoc viac prostriedkov. Raz sme sa vyhovárali v minulom roku na maastrichtské kritériá pri vstupe do eurozóny, teraz sa vyhovárame na finančnú krízu, ale nejakým kritériám, ktorými sme sa zaviazali ako štát Európskej únie, by sme sa mali podriadiť. Tu chcem poukázať ale len vám, páni kolegovia, ktorí máte ešte ochotu počúvať, že je možné nájsť v rozpočte tieto prostriedky. Tak, ako už môj kolega predrečník včera hovoril, že v rezerve predsedu vlády máme stále viac a viac peňazí, myslím si, že v prílohe č. 6 môžeme z rezervy predsedu vlády zobrať 100 mil. Sk a pričleniť ich do kapitoly rezortu ministerstva zahraničných vecí, ktorým by sme prispeli na rozvojovú, oficiálnu rozvojovú pomoc vo výške 100 mil. Sk, je to len 3,3 mil. eur. Tým by sme sa aspoň čiastočne približovali ku kritériám, ktoré Slovenská republika je povinná splniť. Vzhľadom na to, že som opozičný poslanec a keďže v radoch vládnej koalície je rozhodnuté, ako sa budete správať pri hlasovaní o rozpočte, konkrétny pozmeňujúci návrh nepodávam, ale verím, že buď minister alebo niektorý z vládnych poslancov si uvedomí túto zodpovednosť, pretože mimovládne organizácie, ktoré spolupracujú v tejto oficiálnej rozvojovej pomoci, vám všetkým poslancom Národnej rady túto svoju požiadavku zaslali a sami ukážete, či máte politickú vôľu. To je jedna poznámka. A druhá poznámka je len veľmi krátka k štátnemu rozpočtu ku kapitole zdravotníctva. Nebudem rozoberať kapitolu. Dosť sme o nej hovorili vo výbore pre zdravotníctvo a myslím si, že pánov poslancov a pánov ministrov tejto vlády a pána premiéra to ani nezaujíma. Ja sa len chcem opýtať, po tom, čo sme schválili zákon o zdravotných poisťovniach a znížili sme odvod za poistencov štátu na 4,9 %, v kapitole štátneho rozpočtu v kapitole rezortu zdravotníctva nám ostávajú neúčelovo viazané prostriedky vo výške zhruba 700 mil. Sk. Ja netvrdím, že minister nemá dobrý úmysel hovoriť o národných programoch a o vybavení zdravotných zariadení, ale kto bude rozhodovať? Snáď štátny rozpočet a 700 mil. Sk pri finančnej kríze na Slovensku, keď sme sa tvárili včera pomerne populisticky alebo aspoň tí, ktorí ste hlasovali za znižovanie platov niektorých ústavných činiteľov, keď ušetríme možno ani nie 200 mil. Sk, ale 700 mil. Sk necháme na voľnú ruku jedného človeka jedného rezortu. Myslím si, že toto nie je vizitka tohto parlamentu. A preto sa pýtam, či by nebolo správne, pán minister zdravotníctva, ktorý tu nie je, tieto prostriedky predložiť a schváliť v Národnej rade, ako ich budete používať a nenechať to na voľnú ruku netransparentnému zvýhodneniu pre zdravotnú starostlivosť v štátnych zdravotníckych zariadeniach. Bežné, reálne dostupné zdravotnícke zariadenie pre bežného občana je zdravotnícke zariadenie regionálneho typu VÚC alebo obecného, alebo súkromného poskytovateľa. Pýtam sa: Z týchto prostriedkov dostane poskytovateľ aj takéhoto typu nejakú korunu, aby ste tie prostriedky tak, ako deklarujete, dali aj občanom Slovenskej republiky? Myslím si, že budeme v priebehu budúceho roka kontrolovať tieto prostriedky, pretože sa obávam, že sa ďalej prehlbuje netransparentné prerozdeľovanie medzi štátnymi a neštátnymi poskytovateľmi zdravotnej starostlivosti. A preto sa mi zdá, že je to nefér a je to neakceptovateľné, aby štátny rozpočet ako zákon, prvý zákon Slovenskej republiky hovoril o istých zdrojov, ktoré by mali tiecť do zdravotného poistenia a tým pre pacientov a poistencov, aj poistencov štátu a zdravotníckych zariadení sa kdesi rozplynú v rozhodnutí jednej osoby, prípadne nejakej skupiny ľudí. Aj z tohto dôvodu tak, ako sa bude hospodáriť, alebo ako je pripravený rozpočet ministerstva zdravotníctva, Kresťanskodemokratické hnutie aj vzhľadom na túto kapitolu a celkový rozpočet nebude hlasovať o tomto návrhu rozpočtu. Ďakujem pekne. (Potlesk.)